《和李推官灯夕短歌》
明代·郑真

玉兔飞升东海上，六鳌驾山压晴浪。春风陆地金莲花，万里虹桥跨空旷。

都城萧萧闻马鸣，喧阗鼍鼓轰雷声。云中宸游隔人世，霓裳一曲歌隆平。

人言三万六千日，百岁欢娱祇今夕。烹羊炰羔割素鳞，金叵罗深蚁醪碧。

琉璃隔幔无纤尘，鸳鸯绣幕围青春。金步轻移翠罗袜，绛桃暗滴胭脂唇。

老夫门前清似水，文献空令嗟宋杞。沙糖米果荐时新，望乡欲洒江河泪。

琼台仙人今有无，丹山洞天杳蓬壶。采药归来何可得，长啸一声天地白。

作者简介：浙江鄞县人，字千之。洪武四年举人。官广信教授。治经学长于《春秋》。与兄郑驹、弟郑凤并以文学擅名。尝取诸家格言，著为集传集说集论。有《荥阳外史集》等。